ກອງປະຊຸມປຶກສາຫາລືຮອບດ້ານ ຄັ້ງທີ V ລາວ-ອາເມລິກາ
ໃນເວລາ 14:00 ໂມງຂອງວັນທີ 3 ກຸມພາ 2014, ກອງປະຊຸມປຶກສາຫາລືຮອບດ້ານ ຄັ້ງທີ V ລາວ-ອາເມລິກາ ໄດ້ໄຂຂຶ້ນ ທີ່ກະຊວງການຕ່າງປະເທດ, ນະຄອນຫລວງວຽງຈັນ. ຄະນະຜູ້ແທນ ຝ່າຍລາວ ນຳໂດຍທ່ານ ບຸນເກີດ ສັງສົມສັກ, ລັດຖະມົນຕີຊ່ວຍວ່າການກະຊວງການຕ່າງປະເທດ ແລະ ຄະນະຜູ້ແທນອາເມລິກາ ນຳໂດຍທ່ານ ສະກອດ ມາກຊຽວ (Scot Marciel), ຮອງຜູ້ຊ່ວຍລັດຖະມົນຕີຕ່າງປະເທດສະຫະລັດ ອາເມລິກາ.
ໃນໂອກາດກອງປະຊຸມດັ່ງກ່າວ, ຄະນະຜູ້ແທນສອງຝ່າຍ ໄດ້ສະຫລຸບຕີລາຄາຄືນ ການພົວພັນ - ຮ່ວມມືຮອບດ້ານ ລະຫວ່າງສອງປະເທດ ໃນໄລຍະຜ່ານມາ ໂດຍສະເພາະນັບແຕ່ ກອງປະຊຸມ ປຶກສາຫາລືຮອບດ້ານ ລາວ-ອາເມລິກາ ຄັ້ງທີ IV ທີ່ວໍຊິງຕັນ ດີ.ຊີ ໃນປີ 2012. ສອງຝ່າຍ ໄດ້ລົງເລິກປຶກສາຫາລື ແລະ ແລກປ່ຽນຄຳຄິດຄຳເຫັນນຳກັນ ຢ່າງກວ້າງຂວາງ ກ່ຽວກັບ ບັນຫາຕ່າງໆທີ່ສົນໃຈຮ່ວມກັນ ໃນກອບການຮ່ວມມືສອງຝ່າຍ ແລະ ບັນຫາພາກພື້ນ ເຊັ່ນ: ການຮ່ວມມືຂອງ ສປປ ລາວ ກັບບັນດາປະເທດອາຊຽນ, ບົດບາດການປະກອບສ່ວນຂອງອາເມລິກາ ໃນອາຊຽນ ແລະ ອາຊີ-ປາຊີຟິກ; ນອກນັ້ນ, ໃນຂົງເຂດການຮ່ວມມືສອງຝ່າຍ ລາວ-ອາເມລິກາ ກໍ່ໄດ້ປຶກສາຫາລືກັນ ໃນວຽກງານ ການຊອກຄົ້ນຫາສິ່ງເສດເຫລືອ ຂອງທະຫານອາເມລິກາ ທີ່ຫາຍສາບສູນ ໃນປາງສົງຄາມ (MIA), ບັນຫາຂຸດຄົ້ນລະເບີດຝັງດິນທີ່ບໍ່ທັນແຕກ (UXO), ການຮ່ວມມືດ້ານສາທາລະນະສຸກ, ສິ່ງເວດລ້ອມ, ການຊຸກຍູ້ສົ່ງເສີມການພົວພັນຮ່ວມມື ດ້ານການຄ້າ, ການລົງທຶນລະຫວ່າງສອງປະເທດ ພາຍຫລັງ ສປປ ລາວ ເຂົ້າເປັນສະມາຊິກ ຂອງອົງການການຄ້າໂລກໃນຕົ້ນປີ 2013 ທີ່ຜ່ານມາ ແລະ ທິດທາງການຮ່ວມມືໃນອະນາຄົດ.
ຜ່ານການປຶກສາຫາລື, ສອງຝ່າຍ ມີຄວາມເປັນເອກະພາບກັນວ່າ ການພົວພັນຮ່ວມມືຂອງສອງ ປະເທດ ໃນປັດຈຸບັນ ມີທ່ວງທ່າບັນຍາກາດອັນດີ ແລະ ມີບາດກ້າວຂະຫຍາຍຕົວໃໝ່. ສະຫະລັດ ອາເມລິກາ ໄດ້ຢືນຢັນຈະສືບຕໍ່ສະໜັບສະໜູນ ແລະ ໃຫ້ການຮ່ວມມືອັນດີກັບ ສປປ ລາວ ໃນອະນາຄົດ ແລະ ຈະປະກອບສ່ວນຢ່າງເໝາະສົມເຂົ້າໃນບັນດາໂຄງການຕ່າງໆທີ່ອາເມລິກາ ມີສ່ວນຮ່ວມກັບບັນດາປະເທດອາຊຽນ ກໍ່ຄືບັນດາປະເທດໃນພາກພື້ນອາຊີ-ປາຊີຟິກ. ກອງປະຊຸມ ໄດ້ດຳເນີນໄປດ້ວຍບັນຍາກາດອັນດີ ແລະ ມີຄວາມເຂົ້າອົກເຂົ້າໃຈເຊິ່ງກັນ ແລະ ກັນເປັນຢ່າງດີ.
ກອງປະຊຸມ ປຶກສາຫາລືຮອບດ້ານ ລາວ-ອາເມລິກາ ແມ່ນກົນໄກຊຸກຍູ້ ຄວາມເຂົ້າອົກເຂົ້າໃຈ ແລະ ການຮ່ວມມື ລະຫວ່າງສອງປະເທດ ທີ່ດຳເນີນປົກກະຕິປີລະຄັ້ງ ໃນລະດັບການນຳ ຂອງກະຊວງ ການຕ່າງປະເທດ. ມາໃນໄລຍະນີ້ການພົວພັນ ລາວ-ອາເມລິກາ ມີທ່ວງທ່າຂະຫຍາຍຕົວດີຂຶ້ນ.